1. ปัจจัยความเสี่ยง

SHIN มีความมุ่งมั่นที่จะเป็นผู้นำในธุรกิจสื่อสารโทรคมนาคมของประเทศ
โดยการลงทุนในธุรกิจสื่อสารโทรคมนาคม ธุรกิจสื่อและโฆษณา รวมทั้ง E-Business
เพื่อที่จะครอบคลุมช่องทางการสื่อสารหลักให้ครบวงจร อันได้แก่ โทรคมนาคมไร้สาย
สื่อสารผ่านดาวเทียม อินเตอร์เน็ต และสื่อโทรทัศน์ เป็นต้น
และด้วยลักษณะการประกอบธุรกิจในลักษณะการลงทุนและเข้าไปบริหารงาน จึงทำให้ SHIN
มีความเสี่ยงในการดำเนินธุรกิจเป็นไปตามความเสี่ยงของบริษัทที่เข้าลงทุน ดังนี้

1. การเปลี่ยนแปลงในกฎหมาย ระเบียบ ข้อบังคับ และนโยบายของรัฐบาล

จากการที่กลุ่มบริษัทฯ
ดำเนินธุรกิจทางด้านโทรคมนาคมซึ่งเป็นธุรกิจที่ต้องดำเนินงานภายใต้สิทธิของหน่วยงานรัฐในรูปแบบของสัญญาร่วมการงานในปัจจุบัน
สิ่งที่จะมีผลกระทบกับกลุ่มบริษัทฯ
และผู้ประกอบการภายใต้สัญญาร่วมการงานของหน่วยงานรัฐที่เกี่ยวข้องคือ
การต้องแปรสัญญาร่วมการงานที่มีอยู่ให้เป็นที่เรียบร้อยก่อนการเปิดเสรีโทรคมนาคม
เพื่อให้ผู้ประกอบกิจการ โทรคมนาคมทุกรายทั้งรายเก่าและรายใหม่
(รวมทั้งองค์การโทรศัพท์แห่งประเทศไทยซึ่งแปรรูปเป็น บริษัท ทศท คอร์ปอเรชั่น จำกัด (มหาชน)
ในวันที่ 31 กรกฎาคม 2545 และการสื่อสารแห่งประเทศไทย ซึ่งแปรรูปเป็น บริษัท กสท
โทรคมนาคม จำกัด (มหาชน) ใน วันที่ 14 สิงหาคม 2546)
อยู่ภายใต้การกำกับดูแลของคณะกรรมการกิจการโทรคมนาคมแห่งชาติ (กทช.)
และดำเนินการภายใต้กฎและข้อบังคับของ กทช. อย่างเท่าเทียมกัน
เนื่องจากการแปรสัญญาร่วมการงานนั้นมีประเด็นในเรื่องหลักการและแนวทางในการแปรสัญญาร่วมการงาน
ซึ่งยังไม่สามารถหาข้อสรุปได้ในปัจจุบัน แม้ว่าในปัจจุบัน กทช.
ได้รับการคัดสรรจากวุฒิสภาแล้วในวันที่ 24 สิงหาคม 2547
และได้มีพระบรมราชโองการโปรดเกล้าฯ แต่งตั้งในวันที่ 1 ตุลาคม 2547 เป็นที่เรียบร้อยแล้ว
แต่ในเบื้องต้น กทช. ยังอยู่ในระหว่างการจัดตั้งสำนักงาน กทช. การสรรหาเลขาธิการ กทช.
การจัดทำแผนแม่บทโทรคมนาคมของไทย ซึ่งคาดว่าจะแล้วเสร็จก็ประมาณกลางปี 2548
ดังนั้นความชัดเจนในเรื่องของกติกาและข้อบังคับใหม่ในการประกอบกิจการโทรคมนาคมไม่ว่าจะเป็นเรื่องของค่าเชื่อมต่อโครงข่าย
(Interconnection Charge) ว่าจะนำมาใช้เมื่อใด และในอัตราเท่าใด
หรือค่าธรรมเนียมใบอนุญาต ค่าใช้คลื่นความถี่ ค่าใช้เลขหมาย ว่าจะเป็นอัตราเท่าใด
และจะมีการอนุญาตให้กับผู้ประกอบการโทรคมนาคมรายใหม่หรือไม่ ก็ยังไม่มีความชัดเจนในขณะนี้

อย่างไรก็ตามแม้ว่ากลุ่มบริษัทฯ
จะมีความเสี่ยงเบื้องต้นจากความไม่ชัดเจนในการแปรสัญญาร่วมการงาน ตลอดจนประเด็นต่างๆ
จากการดำเนินงานของ กทช. เพื่อกำหนดกรอบกติกาใหม่ในการประกอบกิจการโทรคมนาคม
กลุ่มบริษัทฯ ก็ได้บริหารความเสี่ยงดังกล่าวโดยมีผู้รับผิดชอบเรื่องนี้อย่างจริงจัง
ทั้งในด้านการติดตามข่าวสารอย่างใกล้ชิด และการให้ข้อมูลต่างๆ ที่ถูกต้องกับภาครัฐ
เพื่อให้ภาครัฐกำหนดกฎเกณฑ์ใหม่ได้อย่างถูกต้อง อันก่อให้เกิดการแข่งขันที่เสรีและเป็นธรรม
และไม่เกิดผลกระทบทางด้านลบกับกลุ่มบริษัทฯ อย่างไรก็ตามเมื่อเปิดเสรีโทรคมนาคมแล้ว
แม้ว่าจะมีผู้ประกอบการรายใหม่สนใจจะเข้ามาแข่งขันเพิ่มขึ้นก็ตาม
ผู้ประกอบการรายใหม่ยังต้องเผชิญกับข้อจำกัดในการเข้าสู่ตลาด (Barrier to Entry)
ทั้งในด้านการสร้างฐานลูกค้าและเงินลงทุน
ตลอดจนต้องใช้เวลาในการพัฒนาระบบเครือข่ายและช่องทางการตลาดให้สามารถแข่งขันได้
ดังนั้นปัจจัยเสี่ยงในเรื่องการเปลี่ยนแปลงกฎหมาย ข้อบังคับ และนโยบายของรัฐ ของกลุ่มบริษัทฯ
จึงไม่น่ากังวลเท่าใดนัก เพราะผู้ประกอบการทุกรายจะต้องดำเนินธุรกิจอยู่ภายใต้กฎเกณฑ์เดียวกัน
กลุ่มบริษัทฯ ในฐานะผู้ประกอบการรายใหญ่ และได้มีการเตรียมตัวในเรื่องนี้เป็นอย่างดี
อาจจะเปลี่ยนความเสี่ยงในเรื่องดังกล่าวมาเป็นความได้เปรียบทางธุรกิจได้อีกด้วย

ในกรณีของการแก้ไขกฎหมายเกี่ยวกับการประกอบกิจการกระจายเสียงและกิจการโทรทัศน์
เพื่อให้สอดคล้องกับพระราชบัญญัติองค์กรจัดสรรคลื่นความถี่ และกำกับกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. 2543
ที่กำหนดให้มีคณะกรรมการกิจการกระจายเสียงและกิจการโทรทัศน์แห่งชาติ หรือ กสช.
ซึ่งมีอำนาจพิจารณาอนุญาตและกำกับดูแลการประกอบกิจการกระจายเสียงและโทรทัศน์ กสช.
อาจออกกฎระเบียบต่างๆ มาบังคับใช้เพิ่มเติมซึ่งอาจจะมีความเข้มงวดหรือผ่อนคลายมากกว่าเดิม
ในกรณีที่กฎระเบียบมีความเข้มงวดมากกว่าเดิม เช่น
จำกัดเวลาการออกอากาศสำหรับรายการและหรือโฆษณาบางประเภทอาจส่งผลกระทบต่อการดำเนินงานและรายได้ของผู้ประกอบการวิทยุโทรทัศน์ในปัจจุบัน
อย่างไรก็ตามการแก้ไขกฎหมายดังกล่าว
จะถูกบังคับใช้และมีผลกับทุกบริษัทในธุรกิจอย่างเท่าเทียมกัน

ในส่วนของการประกอบธุรกิจสินเชื่อบุคคล และบัตรเครดิตนั้น
ผู้ประกอบการที่ไม่ใช่สถาบันการเงินอาจจะต้องตกอยู่ภายใต้บังคับของกฎหมายเกี่ยวกับธุรกิจสถาบันการเงิน
ซึ่งร่างพระราชบัญญัติดังกล่าวอยู่ระหว่างการพิจารณาของรัฐสภา ภายใต้ร่างกฎหมายดังกล่าว
ผู้ประกอบธุรกิจการเงินซึ่งมิใช่สถาบันการเงินอาจต้องอยู่ภายใต้การกำกับดูแลของธนาคารแห่งประเทศไทย
อีกทั้งการประกอบธุรกิจของบริษัทในกลุ่มบริษัทฯ ยังอาจถูกควบคุมจากหน่วยงานราชการ
หรือองค์กรต่างๆ ที่อาจออกกฎเกณฑ์ เงื่อนไข หรือหลักเกณฑ์ต่างๆ เพื่อควบคุม
กำกับดูแลการดำเนินงานของบริษัทได้
ซึ่งอาจส่งผลให้บริษัทต้องปรับเปลี่ยนวิธีการดำเนินงานของบริษัทในอนาคต อย่างไรก็ตาม
กลุ่มบริษัทฯ เชื่อมั่นว่าจะสามารถปฏิบัติตามข้อกำหนด เงื่อนไข และหลักเกณฑ์ต่างๆ ได้

2. ความเสี่ยงที่เกี่ยวเนื่องกับสถานการณ์การตลาดและการแข่งขัน

2.1 สายธุรกิจสื่อสารโทรคมนาคมไร้สาย

ก่อนการเปิดเสรีโทรคมนาคม อาจมีการแข่งขันด้านราคาอย่างรุนแรงจากผู้ประกอบการรายเล็ก
เพื่อขยายฐานลูกค้าก่อนที่ผู้ประกอบการรายใหม่จะเข้าตลาด
และการแข่งขันจากผู้ประกอบการรายใหญ่เพื่อรักษาส่วนแบ่งตลาด
ซึ่งอาจส่งผลกระทบต่อทั้งอุตสาหกรรม กำไรของผู้ประกอบการลดลง
รวมทั้งผู้ประกอบการรายเล็กอาจได้รับความเสียหายทางการเงินอย่างหนักหรือส่งผลกระทบต่อการดำเนินธุรกิจ
ดังเช่นที่เกิดขึ้นในตลาดอื่นๆ ทั้งในระดับภูมิภาคและระดับโลก
ซึ่งจะทำให้มีผู้ประกอบการเหลืออยู่ในตลาดเพียงไม่กี่รายและทำให้เกิดผลกระทบด้านลบแก่ผู้บริโภค

แม้ว่าจะยังมีความเสี่ยงที่เกิดจากการแข่งขันด้านราคาที่ไม่สมเหตุสมผลและเป็นปัจจัยความเสี่ยงภายนอกที่ไม่สามารถควบคุมได้
แต่ ADVANC ยังคงเชื่อว่ากลยุทธ์ด้านราคาจะเพียงแค่ทำให้เกิดการรับรู้ในหมู่ผู้ใช้บริการ
(awareness) และจะไม่สามารถดำเนินอยู่ได้นานในธุรกิจโทรศัพท์เคลื่อนที่
เนื่องจากธุรกิจนี้ต้องใช้เงินทุนเป็นจำนวนมาก
และคุณภาพของเครือข่ายและบริการจะเป็นกุญแจสำคัญในการสร้างความผูกพันและเสริมสร้างความภักดีของลูกค้า
นอกจากนี้ ผู้ประกอบการอาจไม่สามารถใช้กลยุทธ์ด้านราคาต่ำได้อีก
เนื่องจากมีต้นทุนสำหรับค่าเชื่อมโยงโครงข่ายในอนาคต

สำหรับ ADVANC
จะยังคงมุ่งเน้นที่คุณภาพและความหลากหลายของบริการสำหรับการใช้ชีวิตทุกรูปแบบ
ให้กับกลุ่มลูกค้าที่เห็นความสำคัญของคุณภาพ ซึ่งตลอดหลายปีที่ผ่านมา แม้ว่าจะมีการแข่งขันที่รุนแรง
ADVANC ยังคงรักษาความเป็นผู้นำตลาดทั้งด้านฐานลูกค้าและรายได้ ทั้งนี้ ADVANC ก็มิได้นิ่งนอนใจ
ยังคงเฝ้าติดตามสภาวะการตลาดและประเมินสถานการณ์อย่างใกล้ชิดตลอดเวลา
ทำให้สามารถวางกลยุทธ์ที่เหมาะสมในการแข่งขัน เพื่อสร้างมูลค่าเพิ่มให้กับกิจการและผู้ถือหุ้น

2.2 สายธุรกิจดาวเทียมและต่างประเทศ

แม้จะจัดได้ว่า SATTEL
เป็นบริษัทที่ประสบความสำเร็จและเป็นผู้ให้บริการรายใหญ่รายหนึ่งในธุรกิจสื่อสารดาวเทียมครบวงจรในคาบสมุทรอินโดจีน
และในหลายประเทศในภูมิภาคเอเชียใต้
แต่เนื่องจากธุรกิจโทรคมนาคมเป็นธุรกิจขนาดใหญ่ที่ให้ผลตอบแทนสูง จึงมีผู้ให้บริการรายใหม่เกิดขึ้น
และมีการแข่งขันเพื่อครอบครองส่วนแบ่งตลาดอย่างรุนแรง ดังนั้น SATTEL จึงมีการพัฒนาผลิตภัณฑ์
ตลอดจนพัฒนาปรับปรุงคุณภาพการให้บริการอย่างสม่ำเสมอ
และขยายฐานลูกค้าเพื่อเป็นการรับมือกับการแข่งขันโดยมุ่งเน้นไปที่คุณภาพในการให้บริการเป็นหลัก
และตามนโยบายของรัฐบาลไทยที่ได้ตกลงไว้กับ WTO
จะให้มีการเปิดเสรีอุตสาหกรรมโทรคมนาคมในปี พ.ศ. 2549
ซึ่งจะมีผลให้ผู้ประกอบการธุรกิจดาวเทียมต่างประเทศสามารถเข้ามาให้บริการในประเทศไทยแข่งขันกับ
SATTEL ได้ อย่างไรก็ตาม รัฐบาลยังมีหน้าที่ตามมาตรา 87
ของรัฐธรรมนูญแห่งราชอาณาจักรไทยที่จะต้องส่งเสริมให้มีการแข่งขันอย่างเสรีและเป็นธรรม
กล่าวคือ หากผู้ประกอบการธุรกิจดาวเทียมต่างประเทศเข้ามาให้บริการในประเทศไทย
ประเทศเหล่านั้นก็จะต้องอนุญาตให้ SATTEL
เข้าไปทำธุรกิจให้บริการโทรคมนาคมในประเทศของเขาด้วยตามหลักการ Reciprocity
ซึ่งย่อมส่งผลดีทำให้ SATTEL สามารถขยายตลาดต่างประเทศออกไปได้มากขึ้น บริษัทฯ
จึงเชื่อมั่นว่าผลกระทบต่อธุรกิจของบริษัทฯจะมีเพียงเล็กน้อยเท่านั้น
โดยเฉพาะอย่างยิ่งเมื่อพิจารณาถึงความสำเร็จของ SATTEL
ในตลาดทั้งในประเทศและต่างประเทศในช่วงระยะเวลาที่ผ่านมา
อีกทั้งการที่ลูกค้าจะเปลี่ยนไปใช้บริการของบริษัทอื่นยังมีปัญหาทางด้านเทคนิคในการหันจานรับสัญญาณ
ซึ่งจะมีค่าใช้จ่ายเกิดขึ้นค่อนข้างสูงด้วย

2.3 สายธุรกิจสื่อและโฆษณา

จากการเปิดเสรีการประกอบกิจการกระจายเสียงและกิจการโทรทัศน์ที่จะเกิดขึ้นในอนาคต
อาจจะก่อให้เกิดการแข่งขันที่รุนแรงขึ้นระหว่างผู้ประกอบการวิทยุโทรทัศน์ในปัจจุบัน
ผู้ประกอบการวิทยุโทรทัศน์รายใหม่ และผู้ประกอบการเคเบิลทีวี
การแข่งขันจากผู้ประกอบการเหล่านี้ อาจทำให้บริษัทฯ
ได้รับผลกระทบทางด้านการแย่งเม็ดเงินโฆษณา
ซึ่งจะส่งผลกระทบต่อการเติบโตของรายได้ของบริษัทฯ อย่างไรก็ตาม
โอกาสในการแข่งขันของผู้ประกอบกิจการกระจายเสียง
และกิจการโทรทัศน์ของผู้ประกอบการรายใหม่ค่อนข้างน้อยกว่ารายเดิม
เนื่องจากเป็นธุรกิจที่ใช้เงินลงทุนสูง และธุรกิจมีการแข่งขันสูง
อีกทั้งผู้ประกอบการรายเดิมต่างก็มีศักยภาพสูงและมีความพร้อมทางเทคโนโลยีและมีบุคคลากร
ทีมงาน ที่มีประสบการณ์

3. ความเสี่ยงในด้านเทคโนโลยีและการปฏิบัติการ

3.1 สายธุรกิจสื่อสารโทรคมนาคมไร้สาย

การนำเทคโนโลยีใหม่ๆ ที่เกิดขึ้นในอุตสาหกรรมโทรศัพท์เคลื่อนที่เช่น GPRS และ Location
Based Service มาเปิดให้บริการ เป็นการเปิดโอกาสให้บริษัทต่างๆ เข้ามาร่วมมือกับ ADVANC
ในการให้บริการเสริมที่แปลกใหม่และหลากหลายให้กับลูกค้า
ความร่วมมือดังกล่าวนี้ก่อให้เกิดการเชื่อมต่อกันเป็นเครือข่ายระหว่างบริษัทผู้ให้บริการระบบโทรศัพท์เคลื่อนที่
บริษัทผู้ให้บริการเสริม และบริษัทผู้ผลิตเนื้อหา
ในการทำงานร่วมกันภายใต้ข้อตกลงในการให้บริการอย่างเคร่งครัด ความผิดพลาด ณ
จุดใดจุดหนึ่งย่อมส่งผลกระทบต่อคุณภาพของบริการเสริมที่ลูกค้าได้รับ
ดังนั้นการควบคุมข้อตกลงในการให้บริการ
และการประกันคุณภาพของบริการอย่างครบวงจรจึงเป็นสิ่งสำคัญยิ่งต่อการรักษาความพึงพอใจของลูกค้า

อย่างไรก็ตาม ในขณะนี้หน่วยงาน GSMA (GSM Association)
ซึ่งเป็นหน่วยงานกลางในอุตสาหกรรมโทรศัพท์เคลื่อนที่ระบบ GSM ได้กำหนด Open
Architecture Platform
เพื่อให้เป็นมาตรฐานในการเชื่อมต่อระหว่างระบบของผู้ให้บริการเสริมต่างๆ
ซึ่งมาตรฐานดังกล่าวจะช่วยให้การควบคุมคุณภาพของบริการเหล่านี้ทำได้ง่ายขึ้น

ADVANC ได้จัดหาระบบในการควบคุมดูแลคุณภาพการให้บริการเสริมต่างๆ
ให้ทำงานได้อย่างราบรื่นและมีประสิทธิภาพเพื่อให้บริการเสริมต่างๆ ถึงมือลูกค้า
และลูกค้าสามารถใช้งานได้ตามความประสงค์
ระบบดังกล่าวเป็นระบบที่ดูแลตั้งแต่ต้นทางถึงปลายทาง (End to End Service Monitoring
and Control System)

นอกจากนี้ ถึงแม้ว่าจะมีความเสี่ยงจากการเปลี่ยนแปลงเทคโนโลยีในระบบโทรศัพท์เคลื่อนที่ ซึ่งกำลังเปลี่ยนแปลงไปสู่การสื่อสารข้อมูลความเร็วสูง และการสื่อสารข้อมูลแบบมัลติมีเดีย แต่เทคโนโลยีดังกล่าวอาจไม่ส่งผลกระทบต่อบริษัทมากนักในอนาคตอันใกล้ เนื่องจากลูกค้าส่วนใหญ่ โดยเฉพาะลูกค้าในส่วนภูมิภาค ยังนิยมเพียงการใช้งานขั้นพื้นฐานของโทรศัพท์เคลื่อนที่เท่านั้น อย่างไรก็ตาม บริษัทผู้ผลิตอุปกรณ์เครือข่ายเริ่มปรับเปลี่ยนความสนใจ และโอนย้ายผู้เชี่ยวชาญที่มีความสามารถเพื่อพัฒนาผลิตภัณฑ์ในเทคโนโลยียุคที่ 3 (3G) การเปลี่ยนแปลงนี้มีผลให้บริษัทได้รับประโยชน์ในการได้รับบริการหลังการขายที่ดี เพื่อสนับสนุนอุปกรณ์ที่ใช้เทคโนโลยีทันสมัยต่อไปในระยะยาว ทั้งนี้ ADVANC ได้ดำเนินการจัดหาอุปกรณ์ที่จะเข้ามาเพิ่มเติมเพื่อให้บริการต่างๆ รวมถึงบริการเสริมทุกประเภทให้มีความสามารถในการให้บริการกับลูกค้าได้ถึงเทคโนโลยีในยุคต่อไปคือ 3G ตัวอย่างเช่น จัดหาระบบชุมสายแบบใหม่ ที่เรียกว่าซอฟต์สวิตซ์ (Softswitch) การจัดหาระบบ IMS (Internet Protocol Multimedia Subsystem) เพื่อรองรับระบบมัลติมีเดียในระบบ IP ในอนาคต เป็นต้น ขณะเดียวกันในปี 2548 นี้ ADVANC จะได้ทำการทดสอบระบบเทคโนโลยีโทรศัพท์เคลื่อนที่ในยุคที่ 3 (3G) โดยใช้ความถี่ที่บริษัทมีใบอนุญาตใช้งานอยู่ โดยไม่ต้องขอความถี่ใหม่เพิ่มเติม ทั้งนี้เพื่อเป็นการเพิ่มศักยภาพการเรียนรู้งานด้านวิศวกรรมให้แก่ ADVANC ซึ่งเป็นการเตรียมความพร้อมที่จะเปิดบริการ 3G เมื่อได้รับอนุญาตจาก กทช. ที่ขณะนี้มีทิศทางชัดเจนมากขึ้น 

การทดลองดังกล่าวจะเป็นการสร้างศักยภาพและความรวดเร็วในการเรียนรู้เกี่ยวกับเทคโนโลยีใหม่ๆ ให้กับทีมงานของ ADVANC ได้เป็นอย่างดี และเมื่อเวลามาถึง ADVANC จะสามารถให้บริการดังกล่าวกับลูกค้าได้เป็นอย่างดี อย่างไรก็ตามจากการประเมินในเบื้องต้น พบว่า ADVANC มีศักยภาพเพียงพอที่จะรองรับการลงทุนในเทคโนโลยีใหม่ดังกล่าวได้โดยไม่มีผลกระทบอย่างเป็นสาระสำคัญกับฐานะทางการเงินของ ADVANC

3.2 สายธุรกิจดาวเทียมและต่างประเทศ

เทคโนโลยีของดาวเทียมสื่อสารมีการพัฒนาอย่างต่อเนื่อง
และมีแนวโน้มที่จะทำให้ต้นทุนการสร้างดาวเทียมต่อช่องสัญญาณมีมูลค่าต่ำลง
และยังครอบคลุมพื้นที่ได้มากขึ้น อันจะก่อให้เกิดการใช้ทรัพยากรที่มีประสิทธิภาพมากขึ้น
การเปลี่ยนแปลงเหล่านี้อาจมีผลกระทบต่อการดำเนินงานของ SATTEL
ซึ่งมีดาวเทียมบางดวงที่ได้ให้บริการมาแล้วนานกว่า 10 ปี
และใช้เทคโนโลยีที่อาจไม่ทันสมัยเทียบเท่ากับปัจจุบัน
และอาจส่งผลให้ลูกค้าเปลี่ยนไปใช้ดาวเทียมของคู่แข่งขันที่ใช้เทคโนโลยีทันสมัยกว่า อย่างไรก็ตาม
ผลกระทบดังกล่าวยังขึ้นกับอีกหลายปัจจัย เช่น สภาวะการแข่งขันในด้านการตลาด
ตลอดจนศักยภาพของผู้ให้บริการรายอื่น และเพื่อลดความเสี่ยงจากปัจจัยดังกล่าว SATTEL
ได้ติดตามการวิจัยและพัฒนาเทคโนโลยีทางดาวเทียมสื่อสารอย่างต่อเนื่อง
และได้พัฒนาดาวเทียมไอพีสตาร์ ซึ่งจะเป็นดาวเทียมความถี่กว้าง (Broadband)
ดวงแรกของเอเชีย เพื่อรองรับความต้องการเครือข่ายโทรคมนาคม
โดยเฉพาะสำหรับการใช้งานด้านอินเตอร์เน็ตในแถบภูมิภาคเอเชียแปซิฟิก
อีกทั้งยังเป็นดาวเทียมที่มีส่วนประมวลผลอยู่ที่อุปกรณ์ประจำสถานีภาคพื้นดิน
ซึ่งจะเอื้อให้การใช้งานดาวเทียมไอพีสตาร์
สามารถจะปรับตัวให้ทันกับการพัฒนาด้านเทคโนโลยีที่เกี่ยวข้องกับดาวเทียมอย่างสม่ำเสมอ
ส่วนดาวเทียมที่ใช้งานในปัจจุบัน SATTEL ก็ยังคงติดตามศึกษาและพัฒนาเทคโนโลยีอย่างต่อเนื่อง
เพื่อเตรียมการสำหรับการจัดส่งดาวเทียมดวงใหม่ไปทดแทนดาวเทียมเดิมที่หมดอายุลง

การก่อสร้างและจัดส่งดาวเทียมดวงใหม่ขึ้นสู่วงโคจรแต่ละครั้งมีกระบวนการและใช้เทคโนโลยีที่ซับซ้อนซึ่งเป็นผลให้
SATTEL มีความเสี่ยงที่จะเกิดความล่าช้าในการสร้างและทดสอบระบบก่อนส่ง
หรือมีความผิดพลาดขึ้นในขณะจัดส่งดาวเทียมสู่วงโคจร
ที่อาจทำให้ดาวเทียมไม่สามารถทำงานได้เต็มประสิทธิภาพ SATTEL ได้ลดความเสี่ยงนี้
โดยการว่าจ้างบริษัทผู้ผลิตดาวเทียม และ บริษัทผู้ส่งดาวเทียมที่มีศักยภาพ
มีประสบการณ์ความชำนาญ และมีชื่อเสียงเป็นที่ยอมรับในนานาประเทศ
อีกทั้งยังได้ทำประกันคุ้มครองความเสียหายตลอดขั้นตอนการส่งดาวเทียมขึ้นสู่วงโคจรด้วย
ซึ่งในส่วนของความคืบหน้าของโครงการดาวเทียมไอพีสตาร์ในปัจจุบัน
ก็ได้ดำเนินการในส่วนของการจัดสร้างดาวเทียมแล้วเสร็จและผ่านการตรวจรับบนภาคพื้นดินในขั้นสุดท้ายแล้ว
ซึ่งบริษัท Space System Loral (SS/L)
ผู้จัดสร้างก็ได้เก็บรักษาดาวเทียมไว้เพื่อรอการจัดส่งไปยังฐานยิงจรวด และเมื่อ บริษัท
แอเรียนสเปซ (Arianespace) ผู้ส่งดาวเทียมแจ้งยืนยันความพร้อมที่จะดำเนินการจัดส่ง SATTEL
ก็จะแจ้งให้ SS/L จัดส่งดาวเทียมไปยังฐานยิงเพื่อจัดส่งดาวเทียมสู่วงโคจรต่อไป

สำหรับความเสี่ยงอื่นๆ ที่อาจเกิดขึ้นกับระบบของดาวเทียมหลังจากที่ได้ส่งขึ้นสู่วงโคจร
ซึ่งอาจส่งผลต่อการให้บริการของ SATTEL นั้น SATTEL
ได้จัดเตรียมแผนรองรับผลกระทบต่อลูกค้าหากเกิดความเสียหายขึ้นกับดาวเทียมดวงใดดวงหนึ่ง
โดยสามารถจะโอนย้ายผู้ใช้บริการมาใช้ช่องสัญญาณที่ยังคงว่างอยู่ในดาวเทียมไทยคม
อีกทั้งยังได้ทำสัญญาร่วมกับผู้ให้บริการรายอื่นในการเช่าช่องสัญญาณดาวเทียมชั่วคราว
เพื่อรองรับผู้ใช้บริการในกรณีดังกล่าว นอกจากนี้
ยังได้ทำประกันภัยดาวเทียมเท่ากับมูลค่าทางบัญชีของดาวเทียม ณ ระยะเวลาที่ทำประกันภัย
เพื่อคุ้มครองความเสี่ยงแบบ Full Coverage with Partial Loss กล่าวคือ SATTEL
สามารถเรียกร้องค่าเสียหายในทันทีที่ดาวเทียมได้รับความเสียหายเพียงบางส่วน ดังเช่นเมื่อวันที่ 7
กุมภาพันธ์ 2546 ดาวเทียมไทยคม-3
เกิดเหตุขัดข้องในระบบพลังงานส่งผลให้ช่องสัญญาณดาวเทียมบางส่วนไม่สามารถให้บริการได้
และบริษัทรับประกันภัยได้ตกลงชำระค่าสินไหมทดแทนความเสียหายที่เกิดขึ้นเป็นจำนวนเงินประมาณ
33 ล้านเหรียญสหรัฐฯ
ซึ่งกระทรวงเทคโนโลยีสารสนเทศและการสื่อสารซึ่งเป็นเจ้าของกรรมสิทธิ์ของดาวเทียม
และเป็นผู้ร่วมรับผลประโยชน์ตามกรมธรรม์ประกันภัยได้ตกลงที่จะนำเงินค่าสินไหมทดแทนฝากในบัญชี
Escrow โดย SATTEL จะสามารถเบิกจ่ายเพื่อให้นำไปดำเนินการจัดหาช่องสัญญาณดาวเทียม
และหรือจัดสร้างดาวเทียมดวงใหม่เพื่อทดแทนช่องสัญญาณดาวเทียมที่เสียหาย

สำหรับความเสี่ยงที่เกี่ยวข้องกับโครงการไอพีสตาร์ อันได้แก่
ความเสี่ยงจากการจัดส่งดาวเทียมขึ้นสู่วงโคจรล่าช้ากว่าเวลาที่คาดการณ์ไว้
เนื่องจากความล่าช้าในการก่อสร้างและทดสอบประสิทธิภาพของดาวเทียม
ตลอดจนความล่าช้าของกระบวนการจัดส่งดาวเทียมขึ้นสู่วงโคจร หรืออื่นๆ
ซึ่งอาจเกิดผลกระทบต่อแผนการตลาด และสูญเสียรายได้จากการให้บริการดาวเทียมไอพีสตาร์
อนึ่งในข้อกำหนดสัญญาเงินกู้โครงการไอพีสตาร์เดิมที่ระบุเงื่อนไขให้ SATTEL
ต้องจัดส่งดาวเทียมขึ้นสู่วงโคจร และทำ In-orbit-test ให้แล้วเสร็จก่อนวันที่ 1 พฤศจิกายน
2547 อย่างไรก็ตาม
ปัจจุบันกลุ่มธนาคารผู้สนับสนุนโครงการได้อนุมัติขยายระยะเวลาดังกล่าวไปเป็นวันที่ 1 พฤศจิกายน
2548 นอกจากนี้ กลุ่มธนาคารก็ยังให้การสนับสนุนทางการเงินแก่ SATTEL มาโดยตลอด
และขณะนี้โครงการก็ได้มีความคืบหน้าโดยต่อเนื่อง
โดยได้จัดสร้างดาวเทียมแล้วเสร็จและผ่านการตรวจรับบนภาคพื้นดินในขั้นสุดท้ายแล้ว
ในขั้นต่อไปเมื่อบริษัทผู้ส่งดาวเทียมแจ้งยืนยันความพร้อมที่จะดำเนินการจัดส่ง SATTEL
ก็จะแจ้งให้ผู้สร้างดาวเทียมจัดส่งดาวเทียมไปยังฐานยิงที่ French Guiana
เพื่อจัดส่งดาวเทียมสู่วงโคจรต่อไป

อนึ่ง SATTEL ได้เริ่มดำเนินกิจกรรมทางการตลาดของระบบดาวเทียมไอพีสตาร์
โดยเริ่มให้บริการในระยะแรก
คือการให้บริการอุปกรณ์ปลายทางภาคพื้นดินไอพีสตาร์ที่สามารถใช้กับดาวเทียมไทยคม
และดาวเทียมอื่นๆ ที่มีอยู่ในปัจจุบันแล้ว

3.3 สายธุรกิจสื่อและโฆษณา

เนื่องจากคณะอนุญาโตตุลาการมีคำวินิจฉัยชี้ขาดตามข้อพิพาทระหว่าง ITV กับ สปน. เมื่อวันที่ 30
มกราคม พ.ศ.2547 โดยสรุปสาระสำคัญให้มีการปรับลดผลประโยชน์ตอบแทนตามสัญญา
และการยกเลิกข้อจำกัดเงื่อนไขประเภทรายการที่ออกอากาศช่วงเวลา Prime Time โดย ITV
ได้รับรู้ค่าสัมปทานในอัตราใหม่ตามคำวินิจฉัยชี้ขาดข้างต้นตั้งแต่วันที่ 1 มกราคม พ.ศ.2547
และดำเนินการปรับผังรายการโทรทัศน์ตามคำชี้ขาดของอนุญาโตตุลาการตั้งแต่วันที่ 1 เมษายน
พ.ศ.2547 โดยถือว่าคำวินิจฉัยชี้ขาดของอนุญาโตตุลาการมีผลผูกพันต่อคู่สัญญาโดยทันที ปัจจุบัน
สปน. ได้ยื่นอุทธรณ์ต่อศาลปกครองเพื่อขอเพิกถอนคำชี้ขาดของคณะอนุญาโตตุลาการ
และยังอยู่ในระหว่างการพิจารณาของศาลปกครอง ซึ่งโดยหลักกฎหมายนั้น
หากศาลชั้นต้นและศาลสูงพิพากษาชี้ขาดว่าคณะอนุญาโตตุลาการตัดสินไม่ชอบด้วยกฎหมาย
ศาลชั้นต้นและศาลสูงจะไม่ทำการตัดสินแก้ไขคำชี้ขาดของคณะอนุญาโตตุลาการ
แต่จะต้องส่งกลับมาให้คณะอนุญาโตตุลาการชุดเดิมพิจารณาแก้ไขคำชี้ขาดให้เหตุแห่งการเพิกถอนนั้นหมดไปเท่านั้น
อย่างไรก็ตามฝ่ายกฎหมายของบริษัทฯ
เห็นว่าคำพิพากษาของศาลน่าจะไม่ก่อให้เกิดผลเสียหายที่เป็นสาระสำคัญแก่บริษัทฯ
เนื่องจากคณะอนุญาโตตุลาการได้ชี้ขาดในขอบเขตของสัญญาอนุญาโตตุลาการและไม่เกินขอบเขตแห่งข้อตกลงในการเสนอข้อพิพาทต่อคณะอนุญาโตตุลาการซึ่งทั้งบริษัทฯ
และ สปน. เป็นผู้กำหนดประเด็นข้อพิพาทและเห็นชอบร่วมกันทั้งสองฝ่าย

4. ความเสี่ยงจากการที่ผลประกอบการของบริษัทในเครือไม่เป็นไปตามเป้าหมาย

โดยปัจจุบันกลุ่มบริษัทฯ เป็นบริษัทที่อยู่ในธุรกิจสื่อสารโทรคมนาคม
ซึ่งเป็นธุรกิจที่อาศัยเงินลงทุนจำนวนมาก ซึ่งอาจกระทบต่อกระแสเงินสดของ SHIN
เนื่องจากกิจการที่เข้าลงทุนเหล่านั้นอาจมีความต้องการเงินลงทุนเพิ่มเติมจาก SHIN
หรือยังไม่สามารถจ่ายเงินปันผลได้

นอกจากนี้ SHIN ยังได้มีขยายการลงทุนสู่กลุ่มธุรกิจอื่นนอกเหนือจากธุรกิจสื่อสารโทรคมนาคม
และสื่อและโฆษณา โดยในปี 2547 ได้เริ่มดำเนินธุรกิจสายการบินราคาประหยัด
และธุรกิจธุรกิจบริการสินเชื่อส่วนบุคคล
ซึ่งอาจมีความเสี่ยงที่ธุรกิจใหม่ดังกล่าวยังมีผลขาดทุนสุทธิในช่วงต้น หรือต้องการเงินทุนเพิ่มเติม

ดังนั้น เพื่อเป็นการลดความเสี่ยงในเรื่องดังกล่าว SHIN
จึงได้กำหนดให้แต่ละบริษัทในกลุ่มไม่ว่าจะเป็นบริษัทในเครือที่ลงทุนอยู่เดิม
หรือบริษัทที่เข้าลงทุนใหม่จัดทำแผนการทางธุรกิจ (Business Plan)
เพื่อกำหนดเป้าหมายทางธุรกิจในปีถัดไป รวมถึงเสนอแผนดำเนินการ และงบประมาณประจำปี
ซึ่งจะต้องผ่านการพิจารณาและได้รับอนุมัติจากคณะกรรมการบริหารก่อนนำไปใช้ดำเนินงานจริง
นอกจากนี้
คณะกรรมการบริหารยังมีการประชุมพิจารณาผลการดำเนินงานของแต่ละสายธุรกิจเป็นประจำทุกเดือน
เพื่อติดตามผลประกอบการในเดือนที่ผ่านมา รวมถึงการเปลี่ยนแปลงของสิ่งแวดล้อมในแต่ละธุรกิจ
ทั้งในส่วนของสภาพการแข่งขัน กลยุทธ์ทางการตลาด การบริหารการเงินนประจำทุกเดือน
และความคืบหน้าของแผนการทางธุรกิจ อันจะช่วยให้ SHIN
สามารถวางแผนรับความเสี่ยงที่อาจจะเกิดขึ้นได้อย่างทันท่วงที

5. ความเสี่ยงจากอัตราแลกเปลี่ยนเงินตราต่างประเทศ

เนื่องจากลักษณะธุรกิจการสื่อสารโทรคมนาคมไร้สายและธุรกิจสื่อสารผ่านดาวเทียมเกี่ยวข้องโดยตรงกับเทคโนโลยีจากต่างประเทศทำให้ไม่สามารถหลีกเลี่ยงภาระค่าใช้จ่ายสำหรับการลงทุนในสกุลเงินตราต่างประเทศได้
อนึ่ง สำหรับ SATTEL มีสัดส่วนรายได้ที่อิงกับเงินเหรียญสหรัฐฯ อยู่ในอัตราร้อยละ 90
และยังบริหารความเสี่ยงจากการเปลี่ยนแปลงของอัตราแลกเปลี่ยน
โดยปรับสัดส่วนของเงินกู้ยืมต่อรายได้ในสกุลเงินสหรัฐฯ และสกุลเงินบาทให้มีความสอดคล้องกัน
(natural hedge) และมีการใช้เครื่องมือทางการเงิน เช่น "swap" หรือ "forward"
เพื่อลดผลกระทบอันอาจเกิดขึ้นจากความผันผวนของอัตราแลกเปลี่ยนเงินตรา
ซึ่งเชื่อว่าจะเพียงพอสำหรับการประกันความเสี่ยงจากความผันผวนของอัตราแลกเปลี่ยน
สำหรับธุรกิจในสายสื่อและโฆษณา ยังต้องมีการจัดซื้ออุปกรณ์เพิ่มเติม
รวมทั้งการจัดซื้อภาพยนตร์หรือรายการโทรทัศน์จากต่างประเทศในสกุลเงินต่างประเทศ นอกจากนี้
ในธุรกิจสายการบิน ต้องมีการจ่ายค่าเช่าเครื่องบิน
หรือค่าใช้จ่ายทางการบินเป็นเงินตราต่างประเทศ อย่างไรก็ตามกลุ่มบริษัทฯ
มีนโยบายป้องกันความเสี่ยงดังกล่าว ด้วยการใช้เครื่องมือป้องกันความเสี่ยงทางการเงิน
(Hedging Instruments)
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ
โดยจะทำสัญญาซื้อขายเงินตราต่างประเทศล่วงหน้าเพื่อปิดความเสี่ยงดังกล่าว
ให้เหมาะสมกับสภาวการณ์ในขณะนั้น

SHIN ได้ยึดถือแนวทางการบริหารการเงินแบบรัดกุมและเข้มงวด (Conservative Financial
Policy) อย่างต่อเนื่องมาโดยตลอด โดยได้กำหนดนโยบายในการป้องกันความเสี่ยงดังกล่าว
ซึ่งจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
รวมทั้งกระแสเงินสดของแต่ละบริษัท โดยกลุ่มบริษัทฯ ได้ใช้เครื่องมือทางการเงินต่างๆ ที่เหมาะสม
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ

ณ วันที่ 31 ธันวาคม 2547 SHIN และบริษัทย่อยมีสินทรัพย์และหนี้สินที่เป็นเงินตราต่างประเทศ
รวมทั้งจำนวนเงินตามสัญญาซื้อขายเงินตราต่างประเทศล่0วงหน้า ซึ่งยังคงค้างอยู่ มีดังนี้

+--------------------------------+-----------------------+-------------+
|                                |                       |             |
+--------------------------------+-----------------------+-------------+
|                                |   พ.ศ. 2547           |             |
+--------------------------------+-----------------------+-------------+
|                                |   เงินตราต่างประเทศ     |   ล้านบาท    |
|                                |                       |             |
|                                |   (หน่วย : ล้าน)        |             |
+--------------------------------+-----------------------+-------------+
| สินทรัพย์                         |                       |             |
+--------------------------------+-----------------------+-------------+
|   ดอลลาร์สหรัฐฯ                  |   38.01               |   1,483.16  |
+--------------------------------+-----------------------+-------------+
|   ยูโร                          |   0.26                |   13.86     |
+--------------------------------+-----------------------+-------------+
|   ดอลลาร์ออสเตรเลีย              |   0.08                |   2.47      |
+--------------------------------+-----------------------+-------------+
|   ปอนด์สเตอร์ลิง                  |   0.001               |   0.10      |
+--------------------------------+-----------------------+-------------+
|   ดอลลาร์สิงคโปร์                 |   0.02                |   0.58      |
+--------------------------------+-----------------------+-------------+
|   รูปีอินเดีย                      |   183.36              |   153.73    |
+--------------------------------+-----------------------+-------------+
|   ดอลลาร์ฮ่องกง                  |   0.04                |   0.20      |
+--------------------------------+-----------------------+-------------+
|   มาเลเซียริงกิต                  |   1.17                |   11.65     |
+--------------------------------+-----------------------+-------------+
|   Mataka Macau                 |   3.68                |   37.10     |
+--------------------------------+-----------------------+-------------+
|   รวม                          |                       |   1,702.85  |
+--------------------------------+-----------------------+-------------+
|   หนี้สิน                         |                       |             |
+--------------------------------+-----------------------+-------------+
|   ดอลลาร์สหรัฐฯ                  |   35.89               |   1,406.98  |
+--------------------------------+-----------------------+-------------+
|   ยูโร                          |   0.02                |   0.95      |
+--------------------------------+-----------------------+-------------+
|   ดอลลาร์ออสเตรเลีย              |   0.05                |   1.63      |
+--------------------------------+-----------------------+-------------+
|   โครนนอร์เวย์                   |   4.37                |   28.32     |
+--------------------------------+-----------------------+-------------+
|   ปอนด์สเตอร์ลิง                  |   0.01                |   1.04      |
+--------------------------------+-----------------------+-------------+
|   รูปีอินเดีย                      |   43.90               |   42.51     |
+--------------------------------+-----------------------+-------------+
|   รวม                          |                       |   1,481.43  |
+--------------------------------+-----------------------+-------------+

+----------------------------------------+---------------+-------------+
|   สัญญาซื้อขายเงินตราต่างประเทศล่วงหน้า       |               |             |
+----------------------------------------+---------------+-------------+
|   ดอลลาร์สหรัฐฯ                          |   315         |   12,881    |
+----------------------------------------+---------------+-------------+
|                                        |               |             |
+----------------------------------------+---------------+-------------+

สำหรับปี 2547 SHIN และบริษัทย่อยมีขาดทุนจากอัตราแลกเปลี่ยนเงินตราต่างประเทศ จำนวน
34.5 ล้านบาท

6. ความเสี่ยงจากการที่บริษัทย่อยและบริษัทร่วมมีการขยายการลงทุน

บริษัทย่อยและบริษัทร่วมในกลุ่มบริษัทยังมีการขยายการลงทุนอย่างต่อเนื่อง
เพื่อเพิ่มขีดความสามารถในการให้บริการ รวมทั้งเพิ่มสินค้าและบริการใหม่ๆ ที่จะนำเสนอต่อลูกค้า
ดังเช่น

-   โครงการ ดาวเทียม IPSTAR ซึ่งเป็นโครงการดาวเทียมดวงใหม่ของ SSA
    เพื่อให้บริการเทคโนโลยีการให้บริการสัญญาณอินเตอร์เน็ตความเร็วสูงผ่านดาวเทียม
    และโครงการดาวเทียมไทยคม 5 ซึ่งเป็นโครงการที่ช้เงินลงทุนสูง (ดูรายละเอียดได้ในแบบ
    56-1 ของบริษัท ชินแซทเทลไลท์ จำกัด (มหาชน) ที่ www.sec.or.th )

-   โครงการ Buddy Broadband
    ซึ่งเป็นโครงการการรวมบริการด้านบรอดแบนด์ทีวีพร้อมด้วยอินเตอร์เน็ตความเร็วสูงผ่านทางเครือข่ายสายโทรศัพท์
    (ดูรายละเอียดได้ในแบบ 56-1 ของบริษัท แอดวานซ์ อินโฟร์เซอร์วิส จำกัด (มหาชน) ที่
    www.sec.or.th )

-   โครงการขยายเครือข่ายสถานี และเพิ่มประสิทธิภาพอุปกรณ์ Central Storage
    สำหรับงานข่าวของบริษัท ไอทีวี จำกัด (ดูรายละเอียดได้ในแบบ 56-1 ของบริษัท ไอทีวี
    จำกัด (มหาชน ที่ www.sec.or.th )

ในกรณีที่บริษัทย่อยและบริษัทร่วมไม่สามารถจัดหาแหล่งเงินทุนอื่นเพื่อสนับสนุนการขยายการลงทุนได้
บริษัทฯ ในฐานะผู้ถือหุ้นจึงมีความเสี่ยงที่ต้องเพิ่มทุน อย่างไรก็ตาม บริษัทฯ
มีสถานะทางการเงินที่เข้มแข็ง
รวมทั้งมีกระแสเงินสดรับอย่างต่อเนื่องจากเงินปันผลจากบริษัทย่อยและบริษัทร่วม
จึงคาดว่าการเพิ่มทุนในบริษัทย่อยและบริษัทร่วม เพื่อเป็นแหล่งเงินทุนสนับสนุนโครงการใหม่
จึงไม่กระทบต่อสภาพคล่องและกระแสเงินสดของบริษัทฯ นอกจากนี้ บริษัทฯ
ลดความเสี่ยงโดยกำหนดขั้นตอนการอนุมัติการลงทุนในโครงการใดๆ
ที่มีสาระสำคัญก่อนที่จะดำเนินการของบริษัทในกลุ่ม เพื่อให้มั่นใจว่าการลงทุนในโครงการต่างๆ
มีผลตอบแทนจากการลงทุนในอัตราที่เหมาะสม
ประกอบกับกลุ่มบริษัทมีนโยบายอย่างต่อเนื่องในการดูแลรักษาและบริหารความสัมพันธ์กับนักลงทุนและสถาบันการเงินทั้งในและต่างประเทศ
เพื่อเป็นการสนับสนุนโครงการขยายการลงทุนของบริษัทในกลุ่ม
ในกรณีที่มีความต้องการแหล่งเงินทุนเพื่อสนับสนุนโครงการต่างๆ ไม่ว่าจะเป็นเงินเพิ่มทุนหรือเงินกู้
นอกเหนือจากแหล่งเงินทุนจากบริษัทฯ